## Odluka Ustavnog suda Republike Hrvatske broj U-III-847/1997 od 16. rujna 1998.

### NN 133/1998 (13.10.1998.), Odluka Ustavnog suda Republike Hrvatske broj U-III-847/1997 od 16. rujna 1998.

# USTAVNI SUD REPUBLIKE HRVATSKE

Ustavni sud Republike Hrvatske u sastavu predsjednik Jadranko Crnić,
te suci Zdravko Bartovčak, dr. Velimir Belajec, dr. Nikola Filipović, Ante
Jelavić Mitrović, mr. Vojislav Kučeković, Jurica Malčić, mr. Hrvoje Momčinović,
Ivan Marijan Severinac i Mladen Žuvela, odlučujući o ustavnoj tužbi Ž.
P. iz D. R., na sjednici održanoj dana 16. rujna 1998. godine, donio je
ovu

## **ODLUKU**

1. Ustavna tužba se odbija.

2. Ova odluka objavit će se u "Narodnim novinama".

Obrazloženje

Ž. P. iz D. R., podnio je ustavnu tužbu povodom rješenja Županijskog
suda u K., broj: Gž-286/97-2 od 21. svibnja 1997. godine kojim je odbijena
podnositeljeva žalba i potvrđeno rješenje Općinskog suda u K., broj: O-711/91-11
od 23. travnja 1997. godine. Navedenim rješenjem Općinskog suda odbijen
je podnositeljev prijedlog za oslobađanje od plaćanja sudske pristojbe
u ostavinskom postupku.

Podnositelj je temeljem članka 53. stavka 2. Poslovnika Ustavnog suda
Republike Hrvatske ("Narodne novine", broj 29/94) podnio i prijedlog za
odgodu izvršenja do donošenja odluke Ustavnog suda.

Podnositelj smatra da su mu navedenim rješenjima povrijeđena ustavna
prava iz članka 55. stavak 1. Ustava Republike Hrvatske, kao i da su povrijeđene
odredbe članaka 3. i 115. stavak 3. Ustava.

Povredu, u ustavnoj tužbi navedenih ustavnih prava i odredbi podnositelj
obrazlaže pogrešnom primjenom materijalnog prava i pogrešno i nepotpuno
utvrđenim činjeničnim stanjem. Također samtra da je osporenim rješenjima
počinjena i bitna povreda odredaba parničnog postupka.

Ustavna tužba nije osnovana.

Prema odredbama članka 28. Ustavnog zakona o Ustavnom sudu Republike
Hrvatske ("Narodne novine", broj 13/91), u postupku pred Ustavnim sudom,
a u povodu ustavne tužbe, predmetom razmatranja i raspravljanja jesu povrede
Ustavom utvrđenih sloboda i prava čovjeka i građanina, počinjene odlukama
sudbene, upravne vlasti ili drugih tijela koja imaju javne ovlasti.

Ustavni sud ispituje jesu li eventualnom pogrešnom primjenom zakona
povrijeđena ustavna prava ili slobode na koje ustavna tužba ukazuje.

Analizom razloga ustavne tužbe i osporenih rješenja Ustavni sud je utvrdio
kako su sudovi donijeli rješenja u okviru svoje nadležnosti primjenjujući
važeće odredbe Zakona o sudskim pristojbama ("Narodne novine", broj 74/95
i 57/96), te postupajući u skladu s odredbama Zakona o parničnom postupku
("Narodne novine", broj 53/91 i 91/92).

Slijedom navedenog, Ustavni sud Republike Hrvatske je utvrdio kako podnositelju
ustavne tužbe osporenim rješenjima nisu povrijeđena ustavna prava koja
jamči Ustav Republike Hrvatske u članku 55. stavku 1., niti su povrijeđene
odredbe članaka 3. i 115. stavak 3. Ustava.

Uslijed odluke o ustavnoj tužbi, Ustavni sud nije odlučivao o prijedlogu
za privremenu obustavu izvršenja.

Iz tih razloga odlučeno je kao u izreci, temeljem članka 59. u svezi
s člankom 61. Poslovnika Ustavnog suda Republike Hrvatske ("Narodne novine",
broj 29/94).

Odluka o objavi iz točke 2. izreke temelji se na odredbi članka 20.
Ustavnog zakona o Ustavnom sudu Republike Hrvatske.

Broj: U-III-847/1997.
Zagreb, 16. rujna 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Odluka, NN 133/1998-1613